Hjartnæm saga sem auðvelt er að tengja við Ebba Katrín Finnsdóttir og Oddur Júlíusson leika par í Atómstöðinni og eru par í raunveruleikanum . Leika næst saman í Meistaranum og Margaritu . Oddur og Ebba Katrín kynnust í leikhúsinu og leika þar nú saman í Atómstöðinni . Fréttablaðið / Valli Auglýsing Leikritið Atómstöðin eftir Halldór Laxness , í leikstjórn Halldórs Laxness Halldórssonar , sem sýnd er í Þjóðleikhúsinu hefur fengið afar góða dóma gagnrýnenda . Ebba Katrín Finnsdóttir hefur hlotið mikið lof fyrir túlkun sína á Uglu og Oddur Júlíusson sem leikur unnusta hennar , feimnu lögguna , fær sömuleiðis mikið hrós . Ebba og Oddur , sem eru par í raunveruleikanum , leika þarna saman í fyrsta sinn á sviði . Þetta er einnig fyrsta hlutverk Ebbu í Þjóðleikhúsinu en hún starfaði áður í Borgarleikhúsinu . Oddur hefur verið fastráðinn við Þjóðleikhúsið frá árinu 2013 . Þau eru fyrst spurð hvernig þau hafi kynnst . „ Við kynntumst í Þjóðleikhúsinu . Ég vann í búningadeildinni og Oddur var þar eins og grár köttur , “ segir Ebba . „ Ég var að leika í Fjarskalandi , var á háum stultum og gekk þannig um gangana í kentárabúningi og leit oft við hjá Ebbu . Það var skrýtið að reyna við stelpu þannig , “ segir Oddur . Þau segja heimilislífið að hluta til snúast um leiklist . „ Þegar við erum bæði að vinna mjög mikið getur heimilislífið verið undirlagt af leiklist . Í þessu starfi tekur maður oft vinnuna með sér heim , það þarf að undirbúa texta fyrir næsta dag og síðan gefum við hvort öðru ráð og lesum texta hvort á móti öðru , “ segir Oddur . Atómstöðin gengur fyrir fullu húsi og þau eru spurð hvað geri það að verkum að leikritið fái svo góðar viðtökur . „ Sagan er færð til nútímans og sett í samhengi við daginn í dag á afar áhugaverðan hátt . Þetta er hjartnæm saga sem auðvelt er að tengja við . Það er greinilega breiður hópur sem hrífst af henni , ungt fólk og eldra , allir finna eitthvað sem höfðar til þeirra , “ segir Oddur . „ Sýningin er hæfilega framúrstefnuleg og mjög myndræn . Tónlist er frábær og lýsingin sömuleiðis og það er margt í gangi á sama tíma . Hún höfðar líka mjög til tilfinninganna , “ segir Ebba . Hún segir gríðarlega gaman að leika Uglu . „ Það er draumastaða að fá að fara í þetta ferðalag og verður ánægjulegra með hverri sýningu því maður er alltaf að uppgötva eitthvað nýtt . Ugla er frábær og það er gaman að leika persónu sem maður tengir sterkt við og trúir á . Mér finnst ég geta lært margt af Uglu og hún hefur stækkað mig sem persónu . “ Um hlutverk sitt sem feimna löggan segir Oddur : „ Feimna löggan er einfeldningur sem vill vel , er fullur af vilja og metnaði sem hann veit ekki hvert hann á að beina . Það tók mig smá tíma að taka hann alvarlega og njóta þess að vera hann . “ Ebba og Oddur leika aftur saman í Meistaranum og Margaritu sem er jólasýning Þjóðleikhússins og er nú í æfingu . Þar eru þau , ásamt Maríu Thelmu Smáradóttur , hluti af þríeyki sem er fylgdarlið Satans . Þau segja uppsetninguna vera risastóra í öllum skilningi . Eftir áramót bregður Oddur sér síðan í hlutverk ræningjans Jónatans í Kardimommubænum . „ Það er mikill heiður og ég er gríðarlega spenntur , “ segir hann . „ Ef um hefði verið að ræða Kasper , Jasper og Jónínu , þá hefði ég kannski átt möguleika á hlutverki , “ skýtur Ebba inn í . Eftir áramót fer hún með hlutverk í Þitt eigið tímaferðalag . „ Þannig að við förum bæði beint úr drama yfir í að huga að börnunum , “ segir hún .